**פעולת הורים במפגש בין לקיחת סיכונים בחינוך ומעמד חברתי:**

**מחקר אנתרופולוגי על יוזמות פרטיות להקמה של בתי ספר אלטרנטיביים בישראל**

**תקציר**

עבודה זו עוסקת במסע שמנהלים הורים, החוברים לאנשי חינוך, במטרה להקים מוסדות חינוך אלטרנטיביים. הנושא נבחר מתוך עניין בחקר השקפות העולם ואופני הפעולה שמיישמים הורים המגיעים מרקע הגמוני במעמד הביניים הישראלי, ביחס למאפייניו ותפקידו של מה שהם תופסים כחינוך ראוי עבור ילדיהם וביחס לתפקיד שלהם כהורים, לדאוג לקיומו של חינוך זה. לשם כך ביצעתי עבודת שדה אנתרופולוגית בין השנים 2013-2017 ובמרכזה עמד תיעוד של שתי יוזמות חינוך: הראשונה היא יוזמה של הורים ואנשי חינוך שניסו להקים בית ספר דמוקרטי. השנייה היא יוזמה של הורים שניסו להקים בית ספר במודל סאדברי, שהנו סוג מסוים של חינוך דמוקרטי הנתפס רדיקאלי באופיו.

ההורים במחקר היו ברובם הורים לילדים בגיל גן חובה או בכיתות נמוכות של בית הספר היסודי, כפי שקורה ברבות מקבוצות ההקמה של מוסדות ביוזמה פרטית בישראל והגיעו כולם מרקע חברתי-כלכלי מבוסס: יהודים, אשכנזים ברובם וכולם ממעמד בינוני או בינוני-גבוה. בהצטרפותם לקבוצות ההקמה הם ביקשו להתוות את אופי החינוך שילדיהם יפגשו וזאת מתוך דגש על יצירת אלטרנטיבה לחינוך הציבורי. עבודת השדה התמקדה בתיעוד מקרוב ולאורך זמן של עמדות חברי היוזמות ואופני פעולתם ובתיעוד של הסביבה החינוכית שבתוכה הם פעלו. האתנוגרפיה מבוססת על תצפית משתתפת שליוותה את מפגשי הקבוצות ואת פעולותיהם, ראיונות עומק ושיחות עם הורים ואנשי חינוך שהיו מעורבים ביוזמות, וניתוח תוכן של מסמכים רלוונטיים, פרסומים ברשתות החברתיות, כתבות בעיתונות המקומית והארצית והתכתבויות פנימיות של צוותי העבודה.

בעידן של הפרטה גוברת בשירותים הציבוריים ושל תהליכי שינוי המוזנים מאידיאולוגיה ניאו-ליברלית ואינדיבידואליסטית, הנתונים שנאספו לאורך עבודת השדה נבחנו מתוך התייחסות להקשר החברתי, התרבותי, הכלכלי והפוליטי, שבתוכו התעצבו תפיסות העולם של ההורים ואסטרטגיות פעולתם. כדי ליישם הסתכלות מסוג זה, המחקר מתכתב עם גופי ידע העוסקים במאפייני מערכת החינוך הישראלית ובתהליכי השינוי שהיא עוברת ועם ספרות מתחום האנתרופולוגיה של החינוך, העוסקת במאפייני ההורות האינטנסיבית בחברת הסיכון ובקשר שבין דפוסי הורות, שייכות חברתית והבניית זהות. העבודה מציגה תיאור של התרבות ההורית (parenting culture) המשתקפת בתפיסות העולם ובאופני ההתנהגות של הנחקרים, מתוך התייחסות להשפעות המקומיות והגלובליות המעצבות את המתרחש בשדה ומתוך דיון בשאלת ייחודיותו של המקרה הישראלי של הקמת בתי ספר ביוזמה פרטית. שאלות המחקר הן: 1. מה מאפיין את השקפות אנשי החינוך וההורים ביחס למצב מערכת החינוך, ביחס לאופי החינוך הראוי לתפיסתם וביחס לדרך להוביל לחינוך זה? 2. אילו אסטרטגיות פעולה הם מיישמים כדי לדאוג לצורת החינוך הראויה לתפיסתם ומה מאפיין את המפגש בינם לבין נציגי מערכת החינוך בתהליכי העבודה על יוזמות בתי הספר? 3. מהן ההשלכות הנלוות להשקפות העולם ומאפייני הפעולה של הנחקרים במונחים הקשורים לזהותם האישית והמשפחתית ולעמדתם בחברה?

ממצאי העבודה מציגים תמונה של הורים המייצרים הרחבה של דפוס ההורות האינטנסיבית, השכיח במעמד הביניים, בכך שהם מבקשים לקחת אחריות על התכנון, הניהול וההפעלה של מוסדות החינוך בהם ביקשו לחנך את ילדיהם. עבודת השדה חשפה דפוסי פעולה של הורים שביקשו לנכס את האחריות לתחום החינוך, מתוך ערעור על סמכות הממסד ומתוך בקשה לעצב את חינוך ילדיהם בהתאם לאופן שבו הם רואים את העולם ואת מקומם שלהם ושל ילדיהם בתוכו. בעזרת אנשי החינוך שליוו אותם, ההורים מיצבו עצמם כמומחים בהתהוות, אשר יכולים לקחת חלק בתהליכי השינוי והעיצוב של מערכת החינוך. הם תפסו עצמם כמי שזכאים לשנות את מאפייניו של תחום שהינו נתון באופן רשמי לאחריותם וסמכותם של אנשי המקצוע וזאת מתוך בקשה להרחיב את טווח המשאבים - הממשיים והסימבוליים – שהם משקיעים בחינוך ילדיהם.

הרחבה זו של דפוס ההורות האינטנסיבית התהוותה מתוך סוכנות וזכאות של ההורים, אך גם מתוך דו-שיח אקטיבי עם תחושות של חוסר וודאות, חוסר אונים וחשש. ממצאי העבודה מעידים על הורות שנלווים לה חרדות, קונפליקטים, דילמות וכוונות סותרות. בחירת ההורים לתמוך בקידום של יוזמות להקמה של בתי ספר מתחום "החינוך החופשי" נבעה מחשש הקשור בשליחת ילדיהם לבתי ספר ציבוריים, אך גם יצרה בתורה סיכונים וחששות חדשים. בחירתם הציפה חששות ביחס לחיי הילדים במסגרת בתי-הספר בהווה וביחס לסיכויי ההצלחה שלהם בעתיד, במיוחד בכל הקשור להתפתחות אקדמית. חשש נוסף נקשר לסיכונים הנלווים לתמיכה בהקמה של בית ספר חדש וזאת לאור האפשרות של כישלון ההקמה, או של יישום שונה ממה שציפו לו. ואכן, בשני מקרי המחקר - למרות ציפיות ההורים ותחושת הביטחון שליוותה את פועלם, ניסיונות ההקמה לא צלחו, לפחות לא במתכונת לה ההורים קיוו.

על אף תחושות המסוגלות והזכאות שליוו את ההורים, סוכנותם התממשה בתנאים של אי-ודאות ומול כוחות שגם הגבילו אותה. ממצאי העבודה מעידים על פעולה שהתהוותה במציאות שנוצר בתוכה מפגש בין מעורבות והשפעה של כוחות מקומיים ופרטיים, לבין שליטה של המדינה ופיקוח ממסדי. מצד אחד בלטה תרבות ארגונית ופוליטית 'ישראלית', המעודדת פעולה בלתי פורמאלית בשיטת 'חומה ומגדל' ותהליכים של שינוי מלמטה וכן השפעות גלובליות המובילות האדרה של בחירה אישית וחופש ליחיד. מצד שני עמדו נטייה היסטורית לשליטה ריכוזית של המדינה במערכת החינוך הישראלית ויחס אמביוולנטי כלפי יוזמות חינוך עצמאיות. המפגש בין שני הצדדים יצר סביבה מורכבת שבתוכה מימשו ההורים את סוכנותם ובהתאם, גם יחסים מורכבים עם נציגי הממסד ברמה המקומית והארצית.

המבט מקרוב ולאורך זמן על תהליכי העבודה ביוזמות, אפשר תיעוד של מורכבויות שעלו במפגש בין חלום בית הספר לבין מציאות השדה ושל תוצאות בלתי צפויות והתנגשויות שנלוו לפעולות ההורים. השלכות ומשמעויות מורכבות עלו בין היתר בהתייחס לניסיונות הקמת בתי הספר כניסיונות להקמת קהילה, שכן חברי היוזמות היו שייכים גם לקהילה גיאוגרפית שבתוכה ביקשו לקדם את יוזמותיהם. בנוסף, קונפליקטים וכוונות סותרות עלו גם בניתוח שיח הנחקרים ביחס למקומם בחברה הרחבה ובמדינה, בבחינת המתח שנוצר בשדה בין שעתוק של מעמד חברתי לבין שחיקה שלו ובהתייחס לסוגיות של טובת הפרט מול טובת הכלל, פעולה חברתית וסולידריות.

בחירת ההורים בפעולה שנלוו לה חוסר ודאות וסיכון ביחס לחיי הילדים בהווה ולהצלחתם בעתיד, מהווה סוג של בחירה שיש בתוכה דגש לא שגרתי בהשוואה למתואר בספרות העוסקת בבחירות ופעולות הורים במעמד הבינוני. היא מעלה בכך שאלה בדבר הסיבות המובילות הורים ממעמד הביניים לבחור במהלך שבו בחרו. התשובות לשאלה זו מוצגות מתוך בחינה של סגנון חייהם ומאפייני זהותם של מי ששייכים לתתי קבוצות מובחנות בתוך ה'מעמד הבינוני הישראלי החדש', אשר פועלים לאור תרבות מקומית המעודדת לקיחת סיכונים ואשר מאפייני חייהם מייצרים עבורם 'פריווילגיה של סיכון' בתהליכי הבחירה בחינוך.

בהקשר זה, ההשוואה שנוצרה במהלך המחקר בין שתי היוזמות, חידדה את הצגת הקשרים הנוצרים בין תהליכי הבחירה והפעולה של הורים בתחום החינוך, לבין תהליכי ההבנייה של זהותם. למרות שחברי שתי הקבוצות ביקשו להקים בתי ספר המוגדרים דמוקרטיים, ההשוואה ביניהן מדגישה הבדלים בין דגשיהם של שני קצוות בשדה החינוך החופשי. תיאור נקודות הדמיון והשוני בין היוזמות משקף את ההבחנות שנוצרות בשדה בין סוגים שונים של בתי ספר הנתפסים רדיקאליים יותר ופחות, אשר ממצאי העבודה מראים כי הם מושכים אליהם הורים המשתייכים לתתי קבוצות חברתיות שונות, בתוך המעמד הבינוני ומבקשים לקחת סיכון שונה ביחס לחינוך ילדיהם. בעידן של חוסר וודאות, היעדר מקורות תמיכה אישיים וקהילתיים ואינדיבידואליזם גובר, הורים אלו מבקשים לבחור בבחירה חינוכית לא שגרתית, מתוך התייחסות לסיכון כאל סיכוי.